বাংলাদেশের ক্রিকেটার শাকিব আল হাসানের বিরুদ্ধে গ্রেফতারি পরোয়ানা

ওয়েব ডেস্ক: বাংলাদেশের ক্রিকেটার শাকিব আল হাসানের (Shakib Al Hassan) বিরুদ্ধে গ্রেফতারি পরোয়ানা (Arrest Warrant)। গ্রেফতারি পরোয়ানা জারি করল ঢাকার (Bangladesh) অতিরিক্ত চিফ মেট্রোপলিটন ম্যাজিস্ট্রেট জিয়াদুর রহমান। আর্থিক প্রতারণা মামলায় তাঁর বিরুদ্ধে জারি হল গ্রেফতারি পরোয়ানা। গত অক্টোবরে শাকিব ও তাঁর কোম্পানির আরও তিনজনের বিরুদ্ধে অভিযোগ দায়ের হয়েছিল। উল্লেখ্য, শাকিব বাংলাদেশের প্রাক্তন প্রধানমন্ত্রী শেখ হাসিনার দল আওয়ামি লিগের সাংসদও ছিলেন। হাসিনার ভারতে চলে আসার পর তাঁর দলের অন্য নেতা, সাংসদের মতো টার্গেট করা হয়েছিল শাকিবকেও।

ঢাকার একটি আদালত রবিবার বাংলাদেশের অল রাউন্ডার ও আওয়ামি লিগের প্রাক্তন সাংসদ শাকিব আল হাসানের বিরুদ্ধে গ্রেফতারি পরোয়ানা জারি করেছে। দুটি চেক বাউন্স করায় এই পরোয়ানা। বাংলাদেশে গত ৫ অগাস্ট গণ অভ্যুত্থানের জেরে শেখ হাসিনার সরকারের পতন হয়। তারপর থেকে শাকিব বাংলাদেশে ফেরেননি। আগামী চ্যাম্পিয়নস ট্রফিতেও তিনি খেলছেন না। সন্দেহজনক বোলিং অ্যাকশনের জন্য শাকিব আন্তর্জাতিক ক্রিকেটে ও ঘরোয়া ক্রিকেটে আপাত বল করার ক্ষেত্রে নিষিদ্ধ।